b'\n_START_ARTICLE_\nMykolas Cibas\n_START_PARAGRAPH_\nMykolas Cibas (1922 m. spalio 28 d. Gudeni\xc5\xa1k\xc4\x97se, Kukti\xc5\xa1ki\xc5\xb3 vals\xc4\x8d., Utenos apskr. \xe2\x80\x93 1980 m. lapkri\xc4\x8dio 5 d. Great Necke, NY, JAV) \xe2\x80\x93 vargonininkas ir chorvedys.\n_START_SECTION_\nBiografija\n_START_PARAGRAPH_\nVisa \xc5\xa1eima buvo muzikali. Pradin\xc4\xaf moksl\xc4\x85 \xc4\xafgijo Panev\xc4\x97\xc5\xbeyje, o vidurin\xc4\xaf Utenos gimnazijoje. Nuvyk\xc4\x99s \xc4\xaf Vilni\xc5\xb3, muzikos mok\xc4\x97si pas J. Narkevi\xc4\x8di\xc5\xb3, A. Motiekait\xc4\xaf ir J. Gaub\xc4\x85 (fortepijono, vargon\xc5\xb3 ir kompozicijos). Kur\xc4\xaf laik\xc4\x85 dirbo Varniuose ir Utenoje. 1940 m. Lietuvoje prasid\xc4\x97jus neramumams, du broliai buvo i\xc5\xa1tremti \xc4\xaf Sibir\xc4\x85 \xe2\x80\x93 vienas ten \xc5\xbeuvo. Mykolas atsid\xc5\xabr\xc4\x97 Vokietijoje, kur Hanau lietuvi\xc5\xb3 stovykloje \xc4\xafsijung\xc4\x97 \xc4\xaf \xe2\x80\x9eDainavos\xe2\x80\x9c ansambl\xc4\xaf, buvo dirigento pavaduotojas ir stovyklos vargonininkas, vadovavo ba\xc5\xbenytiniam moter\xc5\xb3 chorui. 1949 m. vasar\xc4\x85 atvyko \xc4\xaf JAV \xe2\x80\x93 Westfield\xc4\x85, MA, paskui \xc4\xaf Great Neck\xc4\x85. Suorganizavo lietuvi\xc5\xb3 tremtini\xc5\xb3 vyr\xc5\xb3 chor\xc4\x85 ir apie metus jam vadovavo. Buvo i\xc5\xa1vyk\xc4\x99s vargonininkauti \xc4\xaf Westfielda, MA, \xc5\xa0v. Kazimiero lietuvi\xc5\xb3 parapij\xc4\x85, bet 1951 m. v\xc4\x97l sugr\xc4\xaf\xc5\xbeo \xc4\xaf Great Neck\xc4\x85 ir iki mirties \xc4\x8dia gyveno. Atgaivino mi\xc5\xa1r\xc5\xb3j\xc4\xaf chor\xc4\x85, v\xc4\x97l sub\xc5\xabr\xc4\x97 ir vyr\xc5\xb3 chor\xc4\x85, kuriam daug met\xc5\xb3 s\xc4\x97kmingai vadovavo. Nema\xc5\xbeai koncertavo, dainavo per radij\xc4\x85, dalyvavo 1956 m. I-ojoje JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97je \xc4\x8cikagoje. 1957\xe2\x80\x931965 m. ir nuo 1967 m. vadovavo Niujorke Operet\xc4\x97s moter\xc5\xb3 chorui (20-25 dalyv\xc4\x97s); nuo 1969 m. moter\xc5\xb3 chor\xc4\x85 perorganizavo \xc4\xaf mi\xc5\xa1r\xc5\xb3j\xc4\xaf, o v\xc4\x97liau v\xc4\x97l moter\xc5\xb3. 1969 m. baland\xc5\xbeio 19 d. minint choro 50-met\xc4\xaf, atliko B. Budri\xc5\xabno kantat\xc4\x85 \xe2\x80\x9eLietuvos \xc5\xa1viesos keliu". Dalyvavo solistai I. Stank\xc5\xabnait\xc4\x97 ir V. Verikaitis, dirigavo M. Cibas. Choras reng\xc4\x97 metinius koncertus, dainavo Filadelfijoje ir Baltimor\xc4\x97je, dalyvavo 1971 m. 4-ojoje JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97je \xc4\x8cikagoje, buvo \xc5\xa1ios \xc5\xa1vent\xc4\x97s repertuarin\xc4\x97s komisijos narys. Vis\xc4\x85 de\xc5\xa1imtmet\xc4\xaf vargonininkavo Merchant Marine Academy Kingstone, PA, kur vadovavo ir kadet\xc5\xb3 chorui. Apie de\xc5\xa1imtmet\xc4\xaf buvo \xc5\xa0v. Aloyzo ba\xc5\xbeny\xc4\x8dios vargonininkas ir choro vadovas, taip pat Au\xc5\xa1ros Vart\xc5\xb3 parapijos vargonininkas ir choro vadovas Niujorke, Manhattane._NEWLINE_Nuo 1940 m. ALRK Vargoninink\xc5\xb3 s\xc4\x85jungos narys, New Yorko-New Jersio provincijos \xc5\xa1ios s\xc4\x85jungos narys, daugiau kaip de\xc5\xa1imtmet\xc4\xaf \xe2\x80\x93 Centro valdybos narys ir ilgametis sekretorius. Priklaus\xc4\x97 ir kitoms Amerikos LB organizacijoms. Buvo 1964 m. Pasaulin\xc4\x97s parodos Lietuvi\xc5\xb3 dienos Niujorke jungtinio choro dirigentas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'